|  |  |
| --- | --- |
| Arbeids- og sosialdepartementet |  |
|  |  |
|  |  |
|  |  |
|  | Vår fil: Høring |
|  | Vårt Arkiv: Interessepolitikk |
|  | Saksbehandler: Grete Crowo |

 Oslo 19. august 2019

**Høringssvar – tilskudd til ekspertbistand**

FFO har gjennomgått høringsnotatet om tilskudd til ekspertbistand og forslag til ny forskrift. Vi vil med dette avgi et kortfattet høringssvar uten merknader til forskriftsutkastet, men med noen kommentarer og innspill til sykefraværsoppfølgingen av funksjonshemmede og kronisk syke arbeidstakere.

**FFO støtter opprettelse av eget tilskudd til ekspertbistand**

Det er positivt at departementet følger opp med forslag om et eget tilskudd til ekspertbistand, etter at partene tok initiativ til et slikt virkemiddel knyttet til ny IA-avtale. FFO støtter etablering av et slikt tilskudd, og vi har ingen direkte merknader til forskriften.

Vi mener det er et godt grep at gjeldene IA-avtale omfatter hele det norske arbeidslivet, og at tilskuddet til ekspertbistand kan benyttes av alle arbeidsgivere. For at flest mulig arbeidsplasser vil gjøre bruk av ekspertbistand når vilkårene er oppfylt, vil det være svært viktig at tilskuddet blir gjort kjent for alle arbeidsgivere i alle bransjer. Departementet og NAV må spesielt bestrebe seg på å tilpasse informasjonen til virksomheter som ikke har vært IA-medlemmer, slik at de integreres bedre i IA-arbeidet overfor sykemeldte.

**Sykefraværsoppfølging av kronisk syke og funksjonshemmede arbeidstakere**

Ved kronisk sykdom eller funksjonshemning er det oftest en kjent diagnose, men samtidig kan det være behov for ekspertbistand for å forstå årsakene til en del eller hele sykefraværet – og for å finne gode løsninger som gir varige resultater for den enkelte.

Selv om det selvsagt legges til grunn at ekspertbistanden gis etter en individuell vurdering og tilpasning av den enkelte arbeidstakers behov, arbeidsgivers krav og særlige kjennetegn ved arbeidsplassen, mener vi samtidig det kan være noen særskilte perspektiv og hensyn som kan knyttes til kronisk syke og funksjonshemmede arbeidstakere.

Vi vil trekke inn tre faktorer som kan påvirke fastholdelse og redusert sykefravær i arbeidslivet for kronisk syke og funksjonshemmede.

Enten man opplever å bli kronisk syk eller funksjonshemmet mens man er i arbeidslivet, eller dette er en tilstand man har med seg inn i en jobbsituasjon - så er dette en varig tilstand man skal fungere med i kombinasjon med jobb. For unge personer handler det om å klare å stå i jobb hele yrkeslivet, selv om man ikke kan bli frisk eller man har en varig funksjonsnedsettelse. For å håndtere dette mener vi mer kompetanse knyttet til læring og mestring må trekkes inn i arbeidslivet. Den enkelte arbeidstaker må i samspill med arbeidsgiver lære seg å leve med sykdommen og mestre arbeidsoppgaver til tross for fysiske, psykiske eller kognitive utfordringer. Læringen og løsningene må kobles til hele arbeidsplassen. Eksperten må ha innsikt i læring- og mestringsprosesser når den skal gi bistand til kronisk syke og funksjonshemmede.

Kronisk syke og funksjonshemmede kan ha behov for koordinerte tjenester, og bistand og løsninger som får hele dagliglivet til å henge sammen. Det er derfor spesielt viktig at eksperten ser arbeidstakeren som et helt menneske. Bistand i hjemmet, transport til jobb, deltakelse og aktivitet på fritiden, ensomhet og isolasjon med mer kan være forhold som påvirker arbeidstakerens arbeidssituasjon og arbeidsevne. FFO er innforstått med at tilskuddet ikke skal dekke virkemidler som løser utfordringer arbeidstakeren har utenfor arbeidsplassen, men ekspertbistanden må bidra til å se løsninger for hele dagliglivet og behov for koordinering av ulike tjenester.

Ulike alders- og livsfaser kan gi ulike belastninger og utfordringer når man er kronisk syk eller funksjonshemmet. Dette perspektivet henger sammen med å se den enkelte i en helhet, men da koblet til ulike faser og aldre.

Vi har et arbeidsliv i Norge hvor det skal være mulig å kombinere jobb og familieliv for alle. Samtidig kan denne fasen innebære egne utfordringer og belastninger for kronisk syke og funksjonshemmede, for eksempel når det gjelder praktiske og fysiske oppgaver. Vi vil ikke hevde at dette er en årsak til sykefravær. Likevel kan arbeidstakere oppleve at de trenger mer tilrettelegging for å få hverdagen til å fungere bedre som yrkesaktive med foreldreansvar.

Det er generelt satset mye på en god seniorpolitikk i norsk arbeidsliv. For eldre arbeidstakere som i mange år har stått i jobb med kronisk sykdom eller funksjonshemning kan det være særskilte utfordringer. Belastninger eller sykdommens forløp kan bidra til at det man mestret tidligere ikke lenger er like enkelt, og det må gis bistand med innsikt i en endret helse- og arbeidssituasjon.

For å løse utfordringer knyttet til ulike alders- og livsfaser for kronisk syke og funksjonshemmede må eksperten ha en kompetanse som er relevant for dette.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær